有感
作者：吳芾
朝代：宋

paragraphs: 陰陽失調燮，歲事成大饑。
我聞江湖間，細民競流離。
療饑已無食，卒歲還無衣。
民窮聚爲盜，自古誠有之。
不謂嚴冬日，宛如暮春時。
里閭疫癘起，災迍逮嬰兒。
今已歲殘臘，不見雪片飛。
中夜不能寐，念此方涕洟。
上天復赫怒，雷聲震四維。
驟雨相繼作，奔電仍交馳。
連夕不能止，遠近俱憂疑。
我心更驚愕，倍畏天之威。
炷香拜庭下，再三爲民祈。
願天正時令，順行無逆施。
反雷變作雪，盈尺以爲期。
庶幾宇宙內，物物各得宜。